**ՀԻՄՆԱՎՈՐՈՒՄ**

**«ՀԱՄԱՅՆՔԱՅԻՆ ՇԱՀԵՐԻ ՊԱՇՏՊԱՆՈՒԹՅԱՆ ՆՊԱՏԱԿՈՎ ԻՐԱՎԱՍՈՒ ԴԱՏԱՐԱՆ ՀԱՅՑ ՆԵՐԿԱՅԱՑՆԵԼՈՒ ՎԵՐԱԲԵՐՅԱԼ ՀԱՐՑԸ ՔՆՆԱՐԿԵԼՈՒ ՄԱՍԻՆ» ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

2025 թվականի սեպտեմբերի 25-ին Հայաստանի Հանրապետության գլխավոր դատախազության կողմից Աբովյան համայնքի ավագանուն ուղղված հայց ներկայացնելու վերաբերյալ առաջարկություն (այսուհետ՝ Առաջարկություն) է ստացվել համայնքապետարանում (մուտքագրման տվյալներ՝ 24.09.2025թ. թիվ 05.1//21553-2025-25/09/2025 (առաջարկության համար՝ 24.09.2025թ. 5-127-2024))։ Առաջարկությամբ հայտնել են, որ պետության գույքային շահերի արդյունավետ պաշտպանությունն ապահովելու պետական (համայնքային) շահերի պաշտպանության հայց հարուցելու լիազորությունների շրջանակում իրականացված ուսումնասիրության ընթացքում պարզվել է, որ Աբովյան համայնքի ղեկավարը 2019 թվականի մայիսի 16-ին կայացրել է թիվ 468 որոշումը, որով Աբովյան քաղաքի 3-րդ միկրոշրջանի թիվ 3/1 բնակելի տան հարևանությամբ գտնվող համայնքի սեփականություն հանդիսացող 1045.7 քմ մակերեսով հողամասում ինքնակամ կառուցված 286.55 քմ մակերեսով հասարակական կառուցապատման սպասարկման օբյեկտը, ջրավազանները, ծածկարանները և 28.8 քմ մակերեսով պարիսպը ճանաչել է օրինական և համարել է Աբովյան համայնքի սեփականությունը։ Նշված որոշման հիման վրա 2019 թվականի հունիսի 04-ին Աբովյան քաղաքային համայնքին տրվել է սեփականության իրավունքի պետական գրանցման թիվ 04062019-07-0071 վկայականը։ Հիմք ընդունելով ՀՀ հողային օրենսգրքի 60-րդ հոդվածի 1-ին մասի 6-րդ կետի և ՀՀ քաղաքացիական օրենսգրքի 188-րդ հոդվածի 5-րդ մասի 2-րդ պարբերության իրավակարգավորումները ՀՀ գլխավոր դատախազությունը հայտնել է, որ քաղաքապետի թիվ 468 որոշմամբ խախտվել են համայնքի շահերը, հետևաբար առաջարկել է Առաջարկությունը ստանալու պահից մեկամսյա ժամկետում համայնքային շահի պաշտպանության հայց հարուցել իրավասու դատարան և հարուցված հայցի մասին նույն օրը հայտնել ՀՀ գլխավոր դատախազություն, իսկ հայց չհարուցելու պարագայում նույն ժամկետում այդ մասին տեղեկացնել ՀՀ գլխավոր դատախազությանը։

 «Դատալեքս» դատական տեղեկատվական համակարգումա առկա տվյալների համաձայն՝ վարչական դատարանում է քննվում թիվ ՎԴ/9485/05/24 վարչական գործն ըստ հայցի ՀՀ գլխավոր դատախազության ընդդեմ Աբովյան համայնքի ղեկավարի՝ Աբովյան համայնքի ղեկավարի 05.06.2019 թվականի թիվ 565 որոշման առ ոչինչ լինելը ճանաչելու և որպես հետևանք՝ 07.12.2020 թվականին Կոտայքի մարզի Աբովյան համայնքի ղեկավարի և Անահիտ Սեդրակյանի միջև կնքված անշարժ գույքի ուղղակի վաճառքի պայմանագիրը և սեփականության իրավունքի պետական գրանցումը (10122020-07-0079 վկայական) անվավեր ճանաչելու պահանջի մասին։ Առաջարկությամբ նշված 16.05.2019թ. թիվ 468 որոշումը տրամաբանական և հարջորդական կապի մեջ է գտնվում այն որոշման հետ, որն այժմ ՀՀ գլխավոր դատախազության կողմից վիճարկվում է վարչական դատարանում։

Այսպես, Աբովյան համայնքի ղեկավարի 16.05.2019թ. թիվ 468 որոշմամբ Աբովյան քաղաքի 3-րդ միկրոշրջանի թիվ 3/1 բնակելի տան հարևանությամբ գտնվող համայնքի սեփականություն հանդիսացող 1045.7 քմ մակերեսով հողամասում ինքնակամ կառուցված 286.55 քմ մակերեսով հասարակական կառուցապատման սպասարկման օբյեկտը, ջրավազանները, ծածկարանները և 28.8 քմ մակերեսով պարիսպը ճանաչել է օրինական, համարվել Աբովյան համայնքի սեփականությունը, որի հիման վրա էլ 2019 թվականի հունիսի 04-ին Աբովյան քաղաքային համայնքին տրվել է սեփականության իրավունքի պետական գրանցման թիվ 04062019-07-0071 վկայականը։ Հաջորդիվ Աբովյան համայնքի ղեկավարի 05.06.2019 թվականի թիվ 565 որոշմամբ Աբովյան համայնքի սեփականություն հանդիսացող (հիմք` 2019 թվականի հունիսի 4-ի N 04062019-07-0071 վկայական) 3-րդ միկրոշրջանի   թիվ  3/1/1 հասցեում գտնվող սպասարկման  օբյեկտը, ջրավազանները, ծածկարանները` 286.55 քառակուսի մետր արտաքին մակերեսով,  260.0 քառակուսի մետր ներքին մակերեսով,   28.8 քառակուսի մետր մակերեսով պարիսպները  և դրանց պահպանման ու սպասարկման համար առանձնացված  1045.7 քառակուսի մետր մակերեսով հասարակական նշանակության հողամասը գնման նախապատվության իրավունքով ուղղակի վաճառքով օտարվել է կառույցն իրականացրած Անահիտ Սեդրակյանին:

Վերոգրյալից հետևում է, որ վարչական դատարանում քննվող թիվ ՎԴ/9485/05/24 վարչական գործով վիճարկվող որոշմանը նախորդել է Առաջարկությամբ նշված որոշումը, հետևաբար առավել արդյունավետ է ՀՀ գլխավոր դատախազության կողմից համապատասխան վարչադատավարական կարգով Առաջարկությամբ նշված որոշումը հիշատակված վարչական վարույթին ընդգրկելը և դրանց իրավաչափության ստուգումը միևնույն վարչական վարույթի շրջանակներում։

Ելնելով վերոգրյալից գտնում ենք, որ համայնքային շահերի պաշտպանությունն առավել արդյունավետ և ողջամիտ ժամկետում իրականացնելու անհրաժեշտությունից ելնելով Հայաստանի Հանրապետության գլխավոր դատախազության կողմից հայց ներկայացնելը տվյալ դեպքում առավել նպատակահարմար է։

**ՀԱՄԱՅՆՔԻ ՂԵԿԱՎԱՐ ԷԴՈՒԱՐԴ ԲԱԲԱՅԱՆ**